**СТОЛИЧНА ОБЩИНА ОБЯВЯВА ПРОЦЕДУРА ЗА КАНДИДАТСТВАНЕ С ПРОЕКТИ ПО ПРОГРАМА “СОФИЯ – ГРАД НА МЛАДИТЕ И АКТИВНИТЕ“ ЗА 2024 ГОДИНА**

В изпълнение на заложените стратегически цели и мерки в Стратегия за младите хора на Столична община (2017–2027), приета с Решение №787 от 8.12.2016 г. на Столичен общински съвет, както и в съответствие на визията за утвърждаване на София като град на младите, активните и иновативните е утвърдена Програма “София – град на младите и активните“, приета с Решение № 290 по Протокол № 75 от 27.04.2023 г. на Столичен общински съвет. Основната цел на програмата е съхраняване, развиване и инвестиране в младежта като социален капитал на общината. Тя е израз на местната политика за изграждане и укрепване капацитета на организациите, които работят с и за младите хора. Програмата подпомага решаването на конкретни проблеми и задоволява потребности, определени от младите хора в общината. Програма “София – град на младите и активните“ се състои от три подпрограми със съответните теми:

|  |
| --- |
| **ПОДПРОГРАМА “МЛАДИТЕ ЗА СОФИЯ - ЛИДЕРСТВО, ДОБРОВОЛЧЕСТВО, АКТИВНОСТ”** |

Подпрограмата цели **осигуряване на възможности за пълноценно и активно участие на младите хора в обществения живот и създаване на благоприятна, насърчаваща и подкрепяща среда за ефективна професионална реализация и личностно развитие на младите хора**

**Теми:**

* Включване на младите хора в управленската политика на местно ниво;
* Стимулиране на младежката активност – насърчаване на ученически и младежки форми на самоуправление при реализиране на младежки форуми, кампании, дейности;
* Стимулиране на продължаващото образование и младежко предприемачество;
* Неформално образование, личностно и кариерно развитие, уменията на 21 век;
* Развитие на доброволчеството като движеща сила за личностно развитие, опазване на околната среда, устойчиво развитие на града и формиране на гражданско самосъзнание

|  |
| --- |
| **ПОДПРОГРАМА “МОЯТ ГРАД – ТЕРИТОРИЯ НА МЛАДЕЖКИ ИНИЦИАТИВИ“** |

Подпрограмата подкрепя **мащабни събития, насочени към потребностите на младите хора в столицата**

**Тема:**

- Организиране на емблематични за град София младежки събития, форуми, кампании, инициативи и фестивали с и за младите хора, с участието на млади творци.

|  |
| --- |
| **ПОДПРОГРАМА “СПОДЕЛЕНИ ПРОСТРАНСТВА, ТОЛЕРАНТНОСТ И ПОДКРЕПА“** |

Подпрограмата цели **активно включване в обществения живот на младежи в неравностойно положение**

**Теми:**

* Създаване на условия за интеграция на младежи с увреждания, младежи от малцинствени и маргинализирани групи, младежи в риск;
* Превенция на рисково поведение, здравно и гражданско образование;
* Насърчаване на здравословния начин на живот и социално включване в обществения живот на младежи в неравностойно положение;
* Насърчаване на многообразието, междукултурния и междурелигиозния диалог, толерантност и зачитане правата на човека.

**Финансов ресурс по Програмата**

Общият бюджет на Програмата е в размер на 200 000 лв. за 2024 година. Максималният размер на финансиране за отделен проект е до 10 000 (десет хиляди) лева. Съфинансирането от страна на кандидатите не е задължително условие по настоящата Програма, но дава предимство чрез получаване на допълнителни точки при оценяването.

**Целева група на Програмата**

„Лица на възраст от 15 до 29 години включително“, съгласно §1 от Допълнителните разпоредби на Закон за младежта.

Условно разделение по възраст:

• Ученици – от 15 - до 18/19 г.

• Студенти – от 18 г.

• Млади хора до 29 г.

**Времеви и териториален обхват**

- Програмата подкрепя изпълнение на проекти в рамките на календарната година, до края месец ноември 2024, като одобрените дейности по проекта се реализират след сключване на договор между Столична община и организацията, в сила от датата на регистрационния му индекс в деловодната система на Столична община.

- Основните дейности на проекта се реализират на територията на Столична община.

**Допустими кандидати по Програмата**

* Районни администрации и малки населени места или Местни комисии за борба с противообществените прояви на малолетните и непълнолетните към районни администрации;
* Общински, държавни и частни средни училища, вкл. професионални и/или профилирани гимназии, които обхващат ученици от гимназиален етап на обучение или ученически съвети към средните училища;
* Центрове за подкрепа на личностно развитие;
* Читалища и общински центрове, които осъществяват дейности с младежи;
* Висши училища или Студентски съвети;
* Юридически лица, регистрирани по Закона за юридическите лица с нестопанска цел;
* Младежки организации, съгласно Закона за младежта.

**Партниращи организации**

Допустими партньори по Програмата са организации, отговарящи на изискванията за допустими кандидати. По обявената процедура включването на партньори е допустимо единствено и само в случай, че същите няма да разходват средства от одобрения бюджет.

**Изисквания за кандидатстване и изпълнение на проектите**

* Кандидатстващата организация/институция трябва да бъде със седалище и адрес на управление на територията на Столична община и да отговаря на изискванията, описани в точка VI от Програма „София – град на младите и активните“ - *РЕГЛАМЕНТ И УСЛОВИЯ ЗА КАНДИДАТСТВАНЕ С ПРОЕКТ.*

**Срокове и график за кандидатстване, изпълнение и отчитане на проекти**

* Обявяване на процедура за набиране на проектни предложения – от 7 май до 7 юни 2024 г. включително, съгласно Решение на Столичен общински съвет;
* Краен срок за подаване на проектните предложения – до 7 юни 2024 г. включително, чрез електронната платформа на Програмата - <https://mladite.sofia.bg/>
* Административна проверка – от 10 до 14 юни 2024 г.
* Оценка на качеството и финансовото съответствие на проекта – 17 – 26 юни 2024 г.
* Уведомяване на кандидатстващите организации /одобрени и неодобрени проекти/ - до 7 дни след приключване на процедурата по оценка на проектите.
* Внасяне на доклад и проект на Решение на Столичен общински съвет за одобрение на проектно финансиране – юли 2024 .
* Продължителност и обхват на проектните дейности – дейностите могат да бъдат планирани в периода от м. август до м. ноември 2024 г. Разходите по проекта се извършват след влязло в сила Решение на Столичен общински съвет за финансиране на одобрените проекти и сключване на договор/корекция на бюджет.
* Период на мониторинг – съгласно график на дейности .
* Отчитане и финансово приключване на одобрените проекти до 5 декември 2024 г.
* Проектни предложения, получени след обявения краен срок за кандидатстване не подлежат на разглеждане.
* Не се приемат документи, подадени на хартия. Не се приемат документи, изпратени по електронна поща.
* В рамките на обявената процедура ще бъдат проведени информационни дни.